In nomine sancte et individue trinitatis, Karolus gratia Dei rex. Si peticionibus servorum Dei quas nobis pro suis necessitatibus insinuaverint, benignum assensum prebemus, regis precellencie opera imitamur, ac per hoc eterne beatitudinis gloriam facilius nos adepturos non dubitamus. Itaque notum sit omnibus sancte Dei ecclesie fidelibus et nostris presentibus atque futuris: Quia monachi monasterii Sancti-Germani, cui Deo auctore Hugo abbas preesse cognoscitur, ad nostram accedentes sublimitatem, humiliter petierunt ut quasdam villas ex eadem abbacia usibus eorum deputatas perpetua lege habendas, auctoritatis nostre precepto, concedere et confirmare dignaremur. Quorum peticionem clementer nos audisse et libenter excepisse omnibus Dei nostrisque fidelibus notum volumus esse. Sunt autem hec nomina earumdem villarum: Airiacus, Altaripa cum appendiciis suis, Caniacus, Ponsnascencii cum appendiciis suis, Monasteriolum medium; Listralis cum appendiciis suis, Desiniacus cum appendiciis suis, Albus Cippus media, Festiniacus cum appendiciis suis; Mairiacus, Urgiacus et Pauliniacus cum appendiciis earum, Buculiacus, Valens, Quinciacus media et Cociacus, et in villa Habuniaca mansum unum ad salarias; vineæ quoque circa ipsum monasterium. Has denique res, cum familia et alia omni integritate, usibus et stipendiis memoratorum servorum Dei, sine aliqua substractione aut minoracione perhennibus temporibus habendas, altitudinis nostre testamento hoc constituimus et confirmamus. Preterea concedimus eis quandam villam que appellatur Egliniacus cum omnibus appendiciis suis, ut quidquid ex ea juste et racionabiliter fieri potest ad vestimenta eorumdem Dei servorum, omni tempore, prebeat augmentum. Pisces vero que ex ea haberi possunt refeccioni eorum conferunt suplementum. Precipientes autem jubemus et jubentes confirmamus ut nulli abbatum ejusdem loci, aut cuilibet alteri persone, liceat ex prescriptis omnibus rebus aliquid in alios preterquam constituimus usus redigere aut retorquere, aut alicui habendum conferre, neque censum aut honorem aut dona quilibet, ab eisdem servis Dei ullatenus presumat requirere, set quicquid exinde fieri potest, juxta quod presignatum est, regulari amministratione usibus et utilitatibus eorum, auctore Deo, omnibus habeant temporibus. Interea volumus et confirmamus ut quicquid de seculo in idem monasterium ad regularem conversacionem agendam, favente Deo, venientes ex possessionibus suis optulerint sive contulerint, sicuti eorum voluntas et collatio facta apparuerit, sine rectorum ejusdem loci aliqua immutacione inviolabiliter semper perseveret atque permaneat. Ut autem hec precellencie nostre confirmacio meliorem semper in Dei nomine optineat firmitatem, manus nostra eam subter firmavimus, et de anulo nostro sigillari fecimus. Datum pridie kalendas julii, anno XIIII, regnante Karolo glorioso rege, indictione I. Actum Odonna vicum, in Dei nomine feliciter. Amen.